LT Europos Sąjungos oficialusis leidinys C 235/16

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies b punktą

(2015/C 235/06)

Šiuo paskelbimu suteikiama teisė pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

GARANTUOTO TRADICINIO GAMINIO SPECIFIKACIJOS REIKŠMINGO PAKEITIMO PARAIŠKA

Pakeitimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„PREKMURSKA GIBANICA“

ES Nr.: SI-TSG-0107-01313 – 19.2.2015

1. Pareiškėjų grupė ir teisėtas interesas

Grupės pavadinimas – Društvo za promocijo in zaščito prekmurskih dobrot Adresas: lica Štefana Kovača 40, SI–9000 Murska Sobota SLOVENIJA Tel. +386 25261435 E. pastas dpzpd@siol.net

Pakeitimo paraišką pateikė ta pati gamintojų grupė, kuri pateikė paraišką užregistruoti gaminį „Prekmurska gibanica“.

2. Valstybė narė arba trečioji šalis

Slovėnija

3. Keičiamos produkto specifikacijos dalys

— ☐ Produkto pavadinimas — ☒ Produkto aprašymas — ☒ Gamybos būdas — ☒ Kita. Produkto specifinėms savybėms tikrinti taikomi būtiniausi reikalavimai ir procedūros

4. Pakeitimo (-ų) rūšis

— ☒ Registruoto GTG specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies ketvirtą pastraipą.

5. Pakeitimas (-ai)

5.1. Žemės ūkio produkto arba maisto produkto aprašymas

Pirmoje pastraipoje siekiant aiškumo patikslinama, kad ant paskutinio įdaro sluoksnio uždedami du „filo“ tešlos lakštai ir kad riebusis arba kremo užpilas pilamas ant priešpaskutinio lakšto, o riebusis užpilas (arba riebiojo ir kremo užpilų mišinys) – ant paskutinio lakšto. Aprašyme minimos sudedamosios dalys (konkrečiai grietinė arba grietinėlė ir kiaušinio trynys) iš tiesų yra kremo užpilo sudedamosios dalys, todėl jos nebeminimos, ir pridedama frazė „arba kremo ir riebiojo užpilų mišinys“.

Išbraukiama dalis, kurioje minima, kad gibanica kepama apvalioje arba stačiakampėje kepimo skardoje, nes tai pakartota trečioje pastraipoje.

Išbraukiama pastraipa „Fizinis aprašymas“, nes ta pati informacija pateikiama trečioje pastraipoje.

Iš trečiosios pastraipos išbraukiama dalis, kurioje minima, kad tortas „Prekmurska gibanica“ turi būti pjaustomas į trikampius gabalėlius, jeigu jis kepamas apvalioje kepimo skardoje, ir į stačiakampius gabalėlius, jeigu jis kepamas stačiakampėje kepimo skardoje. Tortas „Prekmurska gibanica“ gali būti pjaustomas į trikampius arba stačiakampius gabalėlius nepriklausomai nuo to, kokioje kepimo skardoje (apvalioje ar stačiakampėje) jis kepamas.

Priešpaskutinis šios pastraipos sakinys pakeičiamas, siekiant užtikrinti, kad jis būtų teisingai suprastas – vienodo storio turi būti ne visi įdaro sluoksniai, o tik tos pačios rūšies įdaro sluoksniai, pavyzdžiui, aguonų (taip pat obuolių, varškės ir graikinių riešutų).

5.2. Gamybos būdo aprašymas

Siekiant užtikrinti, kad „Prekmurska gibanica“ gamybos būdas būtų lengviau suprantamas, įterpiami kiekvieną gamybos etapą (įdarų ir užpilų ruošimas, torto formavimas, kepimas, pjaustymas ir šaldymas) aprašančių dalių pavadinimai.

Pirmame sakinyje apibrėžti kepimo formos išmatavimai (30–35 cm skersmens apvali forma), pagal kuriuos skaičiuojamas naudojamų sudedamųjų dalių kiekis. Gamintojai pritaiko receptą pagal tai, kokias kepimo formas naudoja jie patys.

Dėl terminologinio nuoseklumo kepimo formai įvardinti visose vietose vartojamas slovėniškas žodis pekač, o žodis model nevartojamas visai.

Trapios ir „filo“ tešlos receptai išbraukiami, kadangi tai yra paprastų rūšių tešla, gaminama naudojant standartinius receptus ir procesus.

Išbraukiamas sakinys, kuriuo draudžiama naudoti šaldytą tešlą. Įrodyta, kad tinkamai atšildyta šaldyta tešla išlaiko visas šviežiai pagamintos tešlos savybes ir neturi įtakos organoleptinėms „Prekmurska gibanica“ savybėms. Šaldytos tešlos naudojimas neturi reikšmingos įtakos gaminio aromatui, tekstūrai ir bendram vaizdui.

Iš įvairių įdarų sudedamųjų dalių sąrašo išbraukiamas vanilinis cukrus, kadangi jį naudoti nėra privaloma.

Gaminant varškės įdarą druskos dedama, jei to reikia, nes varškė jau ir taip gali būti pakankamai sūri.

Siekiant, kad obuolių įdaro aprašymas būtų teisingai suprastas, patikslinama, kad obuoliai turi būti tarkuojami. Išbraukiama dalis apie druskos naudojimą, nes buvo išsiaiškinta, kad į obuolių įdarą druskos nededama.

Aprašant kremo užpilą, patikslinama, kad gali būti naudojama grietinė ir (arba) saldi grietinėlė, nes prekyboje yra kitokių rūšių grietinėlės, kuri netinka kremo užpilui.

Smulkusis cukrus paliekamas sudedamųjų dalių sąraše siekiant, kad visos sudedamosios dalys būtų išvardytos šioje pirmoje dalyje, o jo vartojimas aprašytas specifikacijoje.

Taip pat nurodoma, kad atskirų sudedamųjų dalių kiekiai gali skirtis (10 %), taip užtikrinant, kad būtų galima naudoti skirtingas žaliavas (pavyzdžiui, obuoliai gali būti daugiau arba mažiau sultingi, saldūs arba rūgštūs, varškė gali būti sausa arba šlapia, o aguonų ir graikinių riešutų įdarai pritaikomi pagal kitų įdarų proporcijas).

Obuolių įdarui galima naudoti tiek luptus, tiek neluptus obuolius. Nesvarbu, kokios formos yra tarkuoti obuoliai, svarbu tik tai, kad jie būtų tarkuoti, todėl išbraukiami žodžiai „lupti“ ir „į plonas juosteles“.

Kremo užpilas gali būti gaminamas iš grietinės ir (arba) saldžios grietinėlės arba iš abiejų, todėl pridedamas žodis „arba“.

Siekiant aiškumo ir vienodos terminologijos, nedideli pataisymai padaryti aprašant riebiojo užpilo ruošimą – frazė „augaliniai riebalai“ pakeičiama fraze „augalinis aliejus“, kuri jau ir taip pavartota riebiojo užpilo sudedamųjų dalių sąraše.

Torto „Prekmurska gibanica“ formavimas apvalioje ir stačiakampėje kepimo formose buvo aprašytas atskirai, kadangi naudojant namų gamybos „filo“ tešlą šiek tiek skyrėsi skirtingų lakštų paskirstymas. Kadangi galima naudoti ir pirktinę tešlą, aprašymas supaprastinamas ir pritaikomas abiejų rūšių kepimo formoms. Todėl išbraukiamos visos pasikartojančios dalys, kuriose aprašytas „Prekmurska gibanica“ ruošimas apvalioje ir stačiakampėje kepimo formose.

Kad būtų aiškiau, po nuorodos, kad trapios tešlos storis turi būti „ne didesnis kaip 5 mm“, įterpiamas žodis „iškepus“, nes matuojamas iškepto gaminio trapios tešlos storis.

Kad būtų paprasčiau, vieno „Prekmurska gibanica“ gabalėlio svoris suvienodinamas tiek individualiems gamintojams, tiek pramoninei gamybai, ir pažymima, kad vieno gabalėlio svoris yra „ne mažesnis kaip 170 g“. Jei iškeptas tortas „Prekmurska gibanica“ apibarstomas smulkiuoju cukrumi, tai neturi įtakos jo galutinėms savybėms, todėl įterpiami žodžiai „gali būti“.

Tortą „Prekmurska gibanica“ galima šaldyti prieš arba po kepimo, todėl specifikacijoje nurodoma, kad jį galima užšaldyti iškeptą. Tas pats gaminys negali būti užšaldytas du kartus. Kadangi tortui „Prekmurska gibanica“ ruošti leidžiama naudoti šaldytą tešlą, pridedamas apribojimas, kad jei naudojama tokia tešla, tortas „Prekmurska gibanica“ turi būti kepamas iš karto ir negali būti užšaldytas nekeptas, tačiau jei reikia, gali būti užšaldytas iškeptas.

5.3. Produkto specifinėms savybėms tikrinti taikomi būtiniausi reikalavimai ir procedūros

Šis punktas keičiamas siekiant aiškumo – prie pirmos įtraukos pridedama frazė „ir turi būti laikomasi nurodyto technologinio proceso“, o antra įtrauka išbraukiama.

Kad būtų aiškiau, dabartinė trečia įtrauka turėtų būti pakeista nurodant, kad minint vienodą įdarų storį, turimas omenyje vienodas abiejų konkretaus įdaro sluoksnių, o ne visų įdarų sluoksnių storis. Išbraukiami žodžiai „kvapas, aromatas, tekstūra ir bendras vaizdas“, kadangi tai yra juslinio vertinimo dalis.

Trečioje pastraipoje išbraukiama dalis, kurioje kalbama apie Europos standarto EN 45011 atitikimą, kadangi tai jau nurodyta įstatymuose.

GARANTUOTO TRADICINIO GAMINIO SPECIFIKACIJA

„PREKMURSKA GIBANICA“

ES Nr.: SI-TSG-0107-01313 – 19.2.2015

Slovėnija

1. Registruojamas (-i) pavadinimas (-ai)

„Prekmurska gibanica“

2. Produkto rūšis

2.24 klasė. Duona, pyragaičiai, pyragai, konditerijos gaminiai, sausainiai ir kiti kepiniai

3. Registravimo pagrindas

3.1. Produktas

— ☒ kurio gamybos ar perdirbimo metodas arba sudėtis atitinka to produkto ar maisto produkto gaminimo tradicijas, — ☐ gaminamas iš tradiciškai naudojamų žaliavų ar sudedamųjų dalių.

Tortas „Prekmurska gibanica“ gaminamas iš dviejų skirtingų tešlos rūšių ir keturių skirtingų įdarų (kiekvienas tepamas du kartus), o tai gaminiui suteikia jam būdingą specifinę išvaizdą ir ypatingą skonį. Todėl „Prekmurska gibanica“ pats savaime yra specifinis gaminys ir pasižymi specifinėmis savybėmis.

3.2. Pavadinimas

— ☒ tradiciškai vartojamas konkrečiam produktui pavadinti, — ☐ perteikia produkto tradicinį ar specifinį pobūdį.

Pagal Etimologinį slovėnų kalbos žodyną gibanica yra pyrago (potica) rūšis, gaminama rytinėje Slovėnijos dalyje. Žodis kilęs iš žodžių gibâničnik, gibâničnjak („pyrago krepšys“) arba gibâničar („kepėjas“). Seniausi rašytiniai šaltiniai siekia XVIII a., kai Pohlinas šį gaminį paminėjo kaip gebanza. Pats žodis yra išvestas iš žodžio gybati, kadangi gibanica pavadinimas kilęs iš žodžio gyüba („sluoksniuota tešla“).

4. Aprašymas

4.1. Produkto, kurio pavadinimas nurodytas 1 punkte, aprašymas, įskaitant pagrindines fizines, chemines, mikrobiologines ar organoleptines savybes, kuriomis grindžiamas to produkto specifinis pobūdis (šio reglamento 7 straipsnio 2 dalis)

„Prekmurska gibanica“ yra tortas, gaminamas iš dviejų rūšių tešlos (trapios tešlos pagrindui ir „filo“ (štrudelio) tešlos tarp įdaro sluoksnių), ant kurios sluoksniais tepamas keturių skirtingų rūšių įdaras (griežtai laikantis nurodytos eilės tvarkos), tarp kurių dedami „filo“ tešlos lakštai. Tada dar kartą ta pačia eilės tvarka tepamas skirtingų rūšių įdaras taip, kad gibanica turėtų po du kiekvienos rūšies įdaro sluoksnius. Ant paskutinio įdaro sluoksnio dedami du „filo“ tešlos lakštai; ant priešpaskutinio lakšto pilamas riebusis arba kremo užpilas, o ant paskutinio lakšto – riebusis arba riebusis ir kremo užpilai.

Išvaizda. „Prekmurska gibanica“ gali būti kepamas apvalioje arba stačiakampėje kepimo formoje. „Prekmurska gibanica“ tortas ir „Prekmurska gibanica“ gabalėliai yra 5–7 cm aukščio. Gabalėliai gali būti trikampiai arba stačiakampiai. Tortas turi būti tinkamai iškeptas, įdaras neturi veržtis lauk, o paviršius turi būti vienodai lygus, šiek tiek banguojantis ir be įtrūkimų. Atskiri įdaro sluoksniai turi būti gerai atskirti „filo“ tešlos lakštais. Kiekvienos rūšies įdaras yra jam būdingos spalvos (varškės įdaras yra kreminės baltos spalvos, graikinių riešutų ir obuolių – auksinės rudos, o aguonų – blizgios juodos). Viršutinis „filo“ tešlos lakštas negali būti atsiskyręs nuo paskutinio įdaro sluoksnio. Taigi „Prekmurska gibanica“ gabalėlis turi aštuonis įdaro sluoksnius, einančius griežtai nurodyta eilės tvarka (aguonų, varškės, graikinių riešutų, obuolių). Abu to paties įdaro sluoksniai yra tokio paties storio.

Skonis. Gaminys yra tipinio intensyvaus šviežių aguonų, saldžios varškės, subtilių graikinių riešutų bei rūgštokų obuolių skonio ir kvapo. Tortas „Prekmurska gibanica“ turi būti sultingas, ne pernelyg riebus ir optimaliai saldus.

Tekstūra. Gabalėlio tekstūra yra minkšta, trapi, švelni, vienodo tirštumo ir puri. Tekstūra subalansuota pagal atskiras sudedamąsias dalis.

4.2. Produkto, kurio pavadinimas nurodytas 1 punkte, gamybos metodo, kurio privalo laikytis gamintojai, įskaitant, jei tinka, naudojamų žaliavų ar sudedamųjų dalių rūšį bei savybes, ir paruošimo metodo aprašymas (šio reglamento 7 straipsnio 2 dalis)

30–35 cm skersmens apvaliai kepimo formai reikalingos sudedamosios dalys.

Tešlai: — trapi tešla; — „filo“ tešla.

Įdarui: — aguonų įdarui– 300 g maltų aguonų, 100 g smulkiojo cukraus; — varškės įdarui– 1,2 kg riebios varškės, 100 g smulkiojo cukraus, 2 kiaušiniai ir, jei reikia, žiupsnelis druskos; — graikinių riešutų įdarui– 300 g maltų graikinių riešutų, 100 g smulkiojo cukraus; — obuolių įdarui– 1,5 kg tarkuotų obuolių (gana rūgščių), 120 g smulkiojo cukraus, cinamonas. Į bet kurios rūšies įdarą norint galima įdėti vanilinio cukraus.

Užpilui: — kremo užpilas (80 ml grietinės ir (arba) saldžios grietinėlės, 3 kiaušiniai); — riebusis užpilas (250 g margarino, sviesto, taukų arba augalinio aliejaus).

Iškeptą tortą „Prekmurska gibanica“ norint galima pabarstyti smulkiuoju cukrumi.

Atskirų sudedamųjų dalių kiekis nuo nurodytų gali skirtis iki 10 %.

„Prekmurska gibanica“ gamybos metodas.

Įdaro ir užpilo ruošimas

Aguonų įdaras. Aguonų įdarui naudojamos gerai sumaltos aguonos. Į sumaltas aguonas beriama smulkiojo cukraus bei (pasirinktinai) vanilinio cukraus ir viskas gerai sumaišoma. Padalinama į dvi dalis.

Varškės įdaras. Į varškę dedami kiaušiniai, smulkusis cukrus, vanilinis cukrus (pasirinktinai) ir, jei reikia, žiupsnelis druskos. Viskas gerai išmaišoma, kad masė būtų vientisa ir tepi. Padalinama į dvi dalis.

Graikinių riešutų įdaras. Graikinių riešutų įdaro pagrindas – gerai sumalti graikiniai riešutai. Malti graikiniai riešutai sumaišomi su smulkiuoju cukrumi ir (pasirinktinai) vaniliniu cukrumi. Padalinama į dvi dalis.

Obuolių įdaras. Obuoliai sutarkuojami ir į jų masę dedama smulkiojo cukraus, vanilinio cukraus(pasirinktinai) bei cinamono. Viskas iš lėto sumaišoma. Jeigu naudojami labai sultingi obuoliai, jie sutarkuojami ir kuriam laikui paliekami. Tada jie nusunkiami ir tik po to dedamos likusios sudedamosios dalys. Padalinama į dvi dalis.

Kremo užpilas. Kiaušiniai atsargiai suplakami su grietine ir (arba) saldžia grietinėle. Užpilas pilamas ant atskirų „Prekmurska gibanica“ įdaro sluoksnių. Kremo užpilo kiekis nėra vienodas skirtingiems įdaro sluoksniams, taigi jis turi būti atitinkamai padalintas. Didžiausia kremo užpilo dalis pilama ant „sausų“ įdarų (aguonų ir graikinių riešutų). Varškės įdarui reikia mažiau kremo užpilo, o mažiausiai jo reikia obuolių įdarui (arba, jei obuoliai labai sultingi, šiam įdarui gali ir visai nereikėti kremo užpilo).

Riebusis užpilas. Riebusis užpilas gali būti gaminamas iš ištirpinto sviesto, margarino, taukų arba augalinio aliejaus. Kaip ir kremo užpilas, riebusis užpilas pilamas ant atskirų „Prekmurska gibanica“ įdaro sluoksnių. Riebiojo užpilo proporcijos skirtingiems įdarams yra tokios pačios kaip ir kremo užpilo.

„Prekmurska gibanica“ sudėtis

Trapi tešla kočiojama tol, kol tampa tortui „Prekmurska gibanica“ kepti naudojamai kepimo skardai tinkamos formos (stačiakampė arba apvali). Trapios tešlos storis iškepus tortą negali būti didesnis kaip 5 mm. Kepimo skarda ištepama riebalais, o į ją įdedama iškočiota trapi tešla, kuri subadoma šakute. Tada tešla kelioms minutėms pašaunama į įkaitintą orkaitę, kad įgautų lengvai geltoną spalvą (šis žingsnis nėra privalomas).

„Filo“ tešla dedama ant paruoštos riebalais išteptos kepimo skardos, kurioje jau yra trapi tešla. „Filo“ tešlos lakštas skardoje padengiamas puse aguonų įdaro, o ant viršaus pilami kremo ir riebusis užpilai. Ant aguonų įdaro sluoksnio dedamas kitas „filo“ tešlos lakštas. Ant jo užtepama pusė varškės įdaro ir užpilama reikiamas kiekis kremo ir riebiojo užpilo. Į skardą dedamas trečias „filo“ tešlos lakštas, ant jo užtepama pusė graikinių riešutų įdaro ir toks pats kiekis užpilų kaip ir ant aguonų įdaro. Tada uždedamas ketvirtas „filo“ tešlos lakštas. Jei reikia, ant jo užpilama labai nedaug kremo ir riebiojo užpilų. Dedamas dar vienas „filo“ tešlos lakštas ir visas procesas kartojamas iš naujo ta pačia tvarka – po aguonų įdaro seka varškės, graikinių riešutų ir obuolių įdarai. Tarp kiekvieno įdaro sluoksnio turi būti po „filo“ tešlos lakštą.

Kai yra aštuoni įdaro sluoksniai su „filo“ tešlos lakštais tarp kiekvieno iš jų, ant paskutiniojo įdaro sluoksnio dedamas devintas „filo“ tešlos lakštas ir ant jo pilamas kremo užpilas arba riebusis užpilas, o tada ant viršaus dedamas paskutinis „filo“ tešlos lakštas. Paskutinis „filo“ tešlos lakštas skardoje apipilamas riebiuoju užpilu arba abiem užpilais (riebiuoju ir kremo). Tuomet tortas „Prekmurska gibanica“ keliose vietose ilga adata praduriamas iki skardos apačios.

„Prekmurska gibanica“ kepimas ir pjaustymas

Tortas „Prekmurska gibanica“ (šviežias arba šaldytas) kepamas orkaitėje tol, kol visiškai iškepa. Pirmai valandai nustatoma 200 °C orkaitės temperatūra, o antrai – 170–180 °C. Nepriklausomai nuo šios rekomendacijos, temperatūra ir kepimo laikas gali būti pritaikytas prie konkrečios orkaitės rūšies. Jei prieš kepant ant torto „Prekmurska gibanica“ buvo užpilta tik riebiojo užpilo, jam iškepus ir jį išėmus iš orkaitės ji reikia užpilti grietine arba grietinėle. Iškeptas tortas „Prekmurska gibanica“ paliekamas kelioms valandoms kambario temperatūroje atvėsti.

Iškeptas tortas „Prekmurska gibanica“ negali būti pjaustomas, kol karštas. Jis pjaustomas trikampiais arba stačiakampiais gabalėliais. Atskiras „Prekmurska gibanica“ gabalėlis turi būti 5–7 cm aukščio ir sverti ne mažiau kaip 170 g. Kavinėse arba restoranuose patiekiamas tortas „Prekmurska gibanica“ gali būti supjaustytas mažesniais gabalėliais. Gabalėlių viršus gali būti apibarstytas smulkiuoju cukrumi.

„Prekmurska gibanica“ šaldymas

Tortas „Prekmurska gibanica“ gali būti užšaldytas iš karto jį paruošus kepimui arba jau iškeptas; tas pats gaminys negali būti užšaldytas du kartus.

Jeigu torto „Prekmurska gibanica“ gamybai naudojama šaldyta tešla, jis negali būti užšaldytas, o turi būti iškeptas. Jeigu jį reikia užšaldyti, tai galima padaryti tortą iškepus, kadangi jis būna termiškai apdorotas.

4.3. Pagrindinių produkto tradicinį pobūdį lemiančių elementų aprašymas (šio reglamento 7 straipsnio 2 dalis)

Žodis gibanica kilęs iš žodžio gűba („klostė“ arba „raukšlė“) ir veiksmažodžio gibati („linkti“ arba „vingiuoti“). Įvairūs istoriniai šaltiniai byloja, kad tokios rūšies tortas Prekmurjės regione žinomas nuo senų laikų. Seniausias rašytinis šaltinis siekia 1828 m., kai švietėjas ir dvasininkas Jožefas Košičius slovakų kilmės etnografo Johanno Csaplovicso E. V. Jeszenovos prašymu paruošė dokumentą, kuriame surašė Prekmurjės kaime prieš šimtą metų dažniausiai valgytus patiekalus, ypatingą dėmesį atkreipdamas į tokius patiekalus kaip hajdinjača, prekmurska gibanica, krapci ir vrtanki. Csaplovicsas šį darbą išleido vengrų ir vokiečių kalbomis („A magyaroszági Vendus – tótokról“, „Croaten und Wenden in Ungern“). Šiame dokumente Košičius taip pat pristato patiekalus, kurie tiekiami Prekmurjėje švenčiamų vestuvių metu. Gibanica yra vienas iš patiekalų, visuomet valgomų per vestuves. Dokumente taip pat teigiama, kad gibanica pavadintas pagal sluoksniuotą tešlą gyüba ir turi 10–11 sluoksnių. Gibanica būdavo pjaustomas trikampiais gabalėliais, kurie būdavo sudedami į krūvą ant stalo. Šiame dokumente taip pat pirmą kartą paminėta gibanicos ruošimo ir dovanojimo tradicija Prekmurjėje.

Pirmas žmogus, išsamiai ir sistemingai nagrinėjęs Prekmurjės gyventojų valgymo įpročius, buvo dr. Vilkas Novakas. Jo 1947 m. etnografiniame tyrime „Ljudska prehrana v Prekmurju“ („Populiarus maistas Prekmurjėje“) „Prekmurska gibanica“ paminėtas kaip kepinys, aprašant jo paruošimą. Jo paruošimas aprašytas taip: „Gibanica gaminamas iš trapios tešlos, naudojant sviestą arba riebalus. Apatinis sluoksnis yra žinomas kaip „padas“, ant kurio pilama varškė, graikiniai riešutai, aguonos ir vynuogės. Ant šio sluoksnio dedamas štrudelio tešlos lakštas, ant kurio dedamas dar vienas įdaro sluoksnis, ir ant kiekvieno įdaro sluoksnio pilamas kremas. Dedama iki devynių sluoksnių – tai devynių sluoksnių gibanica. Tortas kepamas apvaliame moliniame inde, vadinamame tepsija, krikštynoms, puotoms ir šventoms dienoms.“ Net šiais laikais daug mokslininkų remiasi šiuo darbu.

Labai išsamiai „Prekmurska gibanica“ receptas buvo aprašytas 1964 m. Andrejos Grum ir Ivano Vozeljaus knygoje „Slovenske narodne jedi“ („Nacionaliniai Slovėnijos valgiai“). Šioje knygoje aprašyti du „Prekmurska gibanica“ receptai, kuriuose teigiama: „Tortui „Prekmurska gibanica“ yra naudojama dviejų rūšių tešla. Apatinis lakštas gaminamas iš trapios tešlos ir yra šiek tiek storesnis. Jis vadinamas podplat („padas“). Ant viršaus dedami „filo“ tešlos lakštai. Apatinis lakštas taip pat storesnis, jeigu visa gibanica gaminama iš tokios pačios tešlos, t. y. „filo“ tešlos.“

Tortas „Prekmurska gibanica“ paminėtas netgi žymiausio Prekmurjės poeto Miško Kranjeco 1972 m. darbe „Povest o dobrih ljudeh“ („Istorija apie gerus žmones“): „Reikia pasakyti, kad tik gibanica reiškia tikrą šventę. Nors vargšas žmogus gali ją sau leisti tik kartą per metus, tai ženklas, kad niekas negali išgyventi metų be nors vienos šventės. Kol Ana traukė gibanicą iš krosnies ir dėjo ją ant stalo, prilaikydama kepimo indą rankšluosčiais, kad nenusidegintų, Džozefas padėjo po indu medinį padėkliuką, ant kurio paprastai stovėdavo vandens ąsotis. Tada jis atidžiai apžiūrėjo gibanicą. Ji gulėjo prieš jį visa spalvinga, geltona ir balta, su aguonomis šen ir ten, vis dar garuojanti, pertepta kremu ir pabarstyta cukrumi. Jis linktelėjo ir tarė: „Puiki. Valgyčiau ją net gulėdamas mirties patale ir žinodamas, kad jau nieko gero iš to nebus. Ir net Danguje jos gedėčiau, jei turėčiau palikti ją Žemėje.“

Per pastaruosius 15 metų išleista keletas knygų, kuriose aprašytas tortas „Prekmurska gibanica“. Kulinariniu aspektu tortą „Prekmurska gibanica“ pristatė Cilka Sukič knygoje „Jedi nekdanjih in sedanjih dni. Prekmurska, prleška in štajerska kuhinja“ („Seni ir nauji valgiai. Prekmurje, Prlekija ir Styria gaminimas“) (1997 m.), Jožė Zadravecas knygoje „Značilnosti ljudske prehrane v Prekmurju“ („Populiaraus maisto Prekmurjėje ypatybės“) (1998 m.) ir Brankas Časaras knygoje „Boug žegnjaj“ („Palaimintas maistas“) (2000 m.). Gamybos technologiją ir organoleptinių savybių vertinimą išsamiai aprašė Stankas Renčeljus ir Romana Karas knygoje „Prekmurska dobrote“ („Firminiai Prekmurjės kulinariniai patiekalai“) (2001 m.).

(1) OL L 343, 2012 12 14, p. 1.